Document ID: 32009D0417

NÕUKOGU OTSUS,
27. aprill 2009,
ülemäärase eelarvepuudujäägi kohta Hispaanias
(2009/417/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Hispaania esitatud märkusi
ning arvestades järgmist:
(1)
Vastavalt asutamislepingu artiklile 104 hoiduvad liikmesriigid ülemäärasest riigieelarve puudujäägist.
(2)
Stabiilsuse ja kasvu pakt põhineb eesmärgil tagada usaldusväärne riigi rahandus, mis on hindade stabiilsuse ning töökohtade loomist soodustava tugeva ja püsiva majanduskasvu tingimuste tagamise vahend.
(3)
Asutamislepingu artiklis 104 sätestatud ülemäärase eelarvepuudujäägi menetlusega, mida täpsustatakse nõukogu 7. juuli 1997. aasta määrusega (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta (1) (mis on osa stabiilsuse ja kasvu paktist), on ette nähtud ülemäärast eelarvepuudujääki käsitleva otsuse vastuvõtmine. Asutamislepingule lisatud protokollis ülemäärase eelarvepuudujäägi menetluse kohta on ette nähtud täiendavad sätted seoses ülemäärase eelarvepuudujäägi menetluse rakendamisega. Nõukogu määrusega (EÜ) nr 3605/93 (2) on sätestatud üksikasjalikud eeskirjad ja mõisted kõnealuse protokolli sätete kohaldamiseks.
(4)
Stabiilsuse ja kasvu pakti 2005. aasta reformi eesmärk oli suurendada selle tõhusust ja majanduslikku mõju ning kindlustada riigi rahanduse pikaajaline jätkusuutlikkus. Selle eesmärk oli tagada, et ülemäärase eelarvepuudujäägi menetluse kõigis etappides võetaks täiel määral arvesse eelkõige majandusolukorda ja eelarveseisundit. Seega nähakse stabiilsuse ja kasvu paktiga ette raamistik, millega toetatakse valitsuse poliitikat kindla eelarveseisundi kiireks taastamiseks, võttes samas arvesse majandusolukorda.
(5)
Asutamislepingu artikli 104 lõike 5 kohaselt esitab komisjon nõukogule arvamuse juhul, kui ta on arvamusel, et liikmesriigis on või võib tekkida ülemäärane eelarvepuudujääk. Olles võtnud arvesse asutamislepingu artikli 104 lõike 3 kohast ettekannet ning asutamislepingu artikli 104 lõike 4 kohast majandus- ja rahanduskomitee arvamust, on komisjon seisukohal, et Hispaanial on ülemäärane eelarvepuudujääk. Seetõttu esitas komisjon 24. märtsil 2009 nõukogule sellekohase arvamuse Hispaania kohta (3).
(6)
Asutamislepingu artikli 104 lõike 6 kohaselt peaks nõukogu kaaluma kõiki asjassepuutuva liikmesriigi võimalikke märkusi, enne kui ta pärast üldhinnangut otsustab, kas liikmesriigis on ülemäärane eelarvepuudujääk. Hispaania puhul jõuti pärast kõnealust üldhinnangu järgmistele järeldustele.
(7)
Vastavalt stabiilsusprogrammi 2009. aasta jaanuari ajakohastatud versioonile on Hispaania eelarvepuudujääk jõudnud 2008. aastal 3,4 protsendini SKPst, ületades seega kontrollväärtust 3 % SKPst. Puudujääk oli kontrollväärtuse 3 % SKPst lähedal, kuid puudujääki ei saa käsitada asutamislepingu ning stabiilsuse ja kasvu pakti tähenduses erandlikuna, kuna Hispaania reaalset SKP kasvu 2008. aastal hinnatakse 1,2 protsendile SKPst (pärast 3,7 % SKPst 2007. aastal) ja SKP lõhe jäi positiivseks. Lisaks ei saa kontrollväärtuse ületamist pidada ajutiseks.
(8)
Komisjoni talituste 2009. aasta jaanuari vaheprognoosi kohaselt suureneb valitsemissektori eelarvepuudujääk 2009. aastal 6,2 protsendini SKPst, sealhulgas suurendavad puudujääki ühekordsed meetmed mahus 0,5 % SKPst. Prognoos põhines eeldusel, et SKP väheneb 2 %, aga ka nii 2009. aasta eelarveseaduse kui ka Hispaania ametivõimude 27. novembril 2008 teatavaks tehtud eelarvepaketi konservatiivsel hindamisel. Lähtudes eeldusest, et poliitikat ei muudeta, peaks 2010. aastal puudujääk olema 5,7 % SKPst. Seega ei ole asutamislepingus sätestatud puudujäägikriteerium täidetud.
(9)
Valitsemissektori võlg jääb tublisti alla kontrollväärtuse 60 % SKPst, moodustades stabiilsusprogrammi 2009. aasta jaanuari versiooni kohaselt 2008. aastal 39,5 % SKPst. Komisjoni talituste 2009. aasta jaanuari vaheprognoosi kohaselt suureneb valitsussektori võla suhe SKPsse märkimisväärselt ja jõuab 2010. aastal 53 protsendini.
(10)
Määruse (EÜ) nr 1467/97 artikli 2 lõike 4 kohaselt võib asjassepuutuvaid tegureid asutamislepingu artikli 104 lõike 6 kohases menetluses, mille abil võetakse vastu otsus ülemäärase eelarvepuudujäägi olemasolu kohta, arvesse võtta ainult juhul, kui topelttingimus (eelarvepuudujääk on kontrollväärtuse lähedane ja kontrollväärtuse ületamine on ajutine) on täielikult täidetud. Hispaania puhul ei ole kõnealune topelttingimus täidetud. Seepärast ei võeta asjassepuutuvaid tegureid käesoleva otsuse tegemisel arvesse,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Hispaanial on ülemäärane eelarvepuudujääk.
Artikkel 2
Käesolev otsus on adresseeritud Hispaania Kuningriigile.
Luxembourg, 27. aprill 2009

Labels: 2
18